କ୍ଷମତା ଏବଂ ସିନ୍ଧିଆ/ ୬୩ ବର୍ଷର ରାଜନୈତିକ ଯାତ୍ରା,ରାଜନୀତିରେ ମାଷ୍ଟରଷ୍ଟ୍ରୋକ୍ ପାଇଁ ପରିଚିତ ରାଜପରିବାର - ସତ୍ଯର ସ୍ବର ନିର୍ଭୟ\nକ୍ଷମତା ଏବଂ ସିନ୍ଧିଆ/ ୬୩ ବର୍ଷର ରାଜନୈତିକ ଯାତ୍ରା,ରାଜନୀତିରେ ମାଷ୍ଟରଷ୍ଟ୍ରୋକ୍ ପାଇଁ ପରିଚିତ ରାଜପରିବାର\nସ୍ୱାଧୀନ ଭାରତର ରାଜନୀତିରେ ରାଜପରିବାରର ରାଜନୈତିକ ପ୍ରତିଷ୍ଠା ଓ ଆଧିପତ୍ୟ ବେଶ ରୋଚକ । ଆଉ ଏହି ଧାରାରେ ସବୁବେଳେ ଚର୍ଚ୍ଚାରେ ମଧ୍ୟପ୍ରଦେଶର ଗୋଆଲିୟର-ଗୁନାର ସିନ୍ଧିଆ ପରିବାରର କାହାଣୀ । ଏହି କାହାଣୀରେ ରାଜନୈତିକ ଘମାସାନର ସେହିସବୁ ଝଲକ ମିଳେ ଯାହା ଚୌକି ଲଢେଇରେ ଦେଖିବାକୁ ମିଳିଥାଏ । ମହାରାଷ୍ଟ୍ରର ସାତାରା ଜିଲାର କେହ୍ନୋରଖେଡ ଗ୍ରାମର ପାଟିଲ ଜାନକୋଜୀରାଓର ବଂଶଜମାନେ ଆଜି ପର୍ଯ୍ୟନ୍ତ ରାଜନୈତିକ କ୍ୟାରିୟରରେ ୨୭ଥର ସାଂସଦ ଏବଂ ୯ ଥର ବିଧାନସଭା ସଦସ୍ୟ ରହିଛନ୍ତି । ରାଜାମାତାଙ୍କଠାରୁ ଆରମ୍ଭ କରି ଜ୍ୟୋତିରାଦିତ୍ୟଙ୍କ ପର୍ଯ୍ୟନ୍ତ କ୍ଷମତାର ଏହି ଲଢେଇ ଭିତରେ ଏହି ରାଜ ପରିବାରର ମାଷ୍ଟାରଷ୍ଟ୍ରୋକ୍ ସବୁବେଳେ କ୍ଷମତାରେ ଥିବା ସରକାରକୁ ଭାରି ପଡିଛି ।\n୧୮ ବର୍ଷ ଧରି କଂଗ୍ରେସ ସହ ସଂପୃକ୍ତ ରହିବା ପରେ ବାପାଙ୍କ ୭୫ତମ ପୂଣ୍ୟତିଥିରେ ଜ୍ୟୋତିରାଦିତ୍ୟ ସିନ୍ଧିଆ ଇସ୍ତଫା ଘୋଷଣା କରିବା ସମସ୍ତଙ୍କୁ ଚକିତ କରିଛି ସତ, ଏଥିସହ କ୍ଷମତାର କାହାଣୀରେ ସିନ୍ଧିଆ ପରିବାର ଯୋଡିବାକୁ ଯାଉଛି ଆଉ ଏକ ନୂଆ ଅଧ୍ୟାୟ । ଜ୍ୟୋତିରାଦିତ୍ୟଙ୍କ ଏହି ନିଷ୍ପତ୍ତିକୁ ସିନ୍ଧିଆ ପରିବାରର ସମସ୍ତେ କରିଛନ୍ତି ଜୋରଦାର ସ୍ୱାଗତ ।\n୧. ରାଜମାତାଙ୍କ କାହାଣୀଃ\nଦେଶରେ ରାଜତନ୍ତ୍ରର ବିଲୟ ପରେ ରାଜମାତାଙ୍କ ସ୍ୱାମୀ ଜିବାଜୀ ରାଓ ସ୍ୱାଧୀନ ଭାତରରେ ସିନ୍ଧିଆ ପରିବାରର ପ୍ରତିଷ୍ଠାକୁ ବଢାଇବାରେ ଲାଗିପଡିଥିଲେ । ରାଜନୀତିରେ ଜିବାଜୀଙ୍କର ଆଗ୍ରହ ନଥିଲା ବେଳେ ଏହି ରାଜଘରର ପ୍ରତିଷ୍ଠାକୁ ଦୃଷ୍ଟିରେ ରଖି କଂଗ୍ରେସର ବଡ଼ ନେତାମାନେ ଲାଗିଥିଲେ ତାଙ୍କୁ ରାଜନୀତିକୁ ଆଣିବା ପାଇଁ । ଶେଷରେ ଜିବାଜୀ ରାଓ ପତ୍ନୀ ରାଜମାତା ବିଜୟା ରାଜେଙ୍କୁ ରାଜନୀତିରେ ପ୍ରବେଶର ଦେଇଥିଲେ ଅନୁମତି । ୪ ଝିଅ ଏବଂ ଗୋଟିଏ ପୁଅ ମାଧବରାଓଙ୍କ ମା' ବିଜୟା ରାଜେ ପ୍ରଥମ ଥର ୧୯୫୭ରେ ଗୁନାରୁ କଂଗ୍ରେସ ଟିକେଟରେ ନିର୍ବାଚନ ଲଢିଥିଲେ ଓ ଜିତିଥିଲେ ।\nଏହାପରେ ଲୋକଙ୍କ ଭିତରେ ରାଜମାତାଙ୍କ ଛବି ଆହୁରି ମଜବୁତ ହୋଇଥିଲା ଏବଂ ଏଥିସହ କଂଗ୍ରେସରେ ସିନ୍ଧିଆ ପରିବାରର ଭାରତୀୟ ରାଜନୀତିରେ ଔପଚାରିକ ପ୍ରବେଶ ଆରମ୍ଭ ହୋଇଥିଲା । ରାଜମାତା ଦୁଇଥର କଂଗ୍ରେସ, ଗୋଟିଏ ଥର ଜନସଂଘ, ଥରେ ଜନତାପାର୍ଟି, ତିନିଥର ଭାଜପାର ଟିକେଟରେ ଏବଂ ଥରେ ସ୍ୱାଧୀନ ଭାବେ ଲୋକସଭା ନିର୍ବାଚନ ଲଢି ମୋଟ୍ ୮ ଥର ଭାରତୀୟ ସଂସଦରେ ପ୍ରବେଶ କରିଛନ୍ତି । ରାଜମାତା ପ୍ରଥମେ କଂଗ୍ରେସକୁ ଝଟକା ଦେଇଥିଲେ । ପରେ ତାଙ୍କ ପୁଅ ମାଧବ ରାଓ ଏବଂ ଏବେ ନାତି ଜ୍ୟୋତିରାଦିତ୍ୟ ମଧ୍ୟ ଏପରି କରି ଇତିହାସକୁ ଦୋହରାଇଛନ୍ତି ।\n୨. ମାଧବରାଓଙ୍କ କାହାଣୀ :\nରାଜମାତାଙ୍କ ସକି୍ରୟ ରାଜନୈତିକ କ୍ୟାରିୟର ଭିତରେ ହିଁ ରାଜନୀତିକୁ ଓହ୍ଲାଇଥିଲେ ମାଧବ ରାଓ । ୧୯୭୧ରେ ମା'ଙ୍କ ରାସ୍ତାରେ ଚାଲି ଗୁନାରୁ ଜନସଂଘର ଟିକେଟରେ ନିର୍ବାଚନ ଲଢିବା ସହ ୧୯୯୯ ପର୍ଯ୍ୟନ୍ତ ଲଗାତର ୯ଥର ଲୋକସଭା ନିର୍ବାଚନ ଜିତି ଏକ ରେକର୍ଡ ହାସଲ କରିଥିଲେ । ରାଜମାତା ଚାରୋଟି ଦଳରେ ନିଜ କ୍ୟାରିୟର କରିଥିଲା ବେଳେ ପୁଅ ମାଧବରାଓ ଜନସଂଘ, ସ୍ୱାଧୀନ, କଂଗ୍ରେସ ଏବଂ ପରେ ନିଜ ଦମ୍ରେ ମଧ୍ୟପ୍ରଦେଶ ବିକାଶ କଂଗ୍ରେସ ପାର୍ଟି ଗଠନ କରି ରାଜନୀତି କରିଥିଲେ ।\n୧୯୮୦ରେ ସଂଜୟ ଗାନ୍ଧୀଙ୍କ ସହ ବନ୍ଧୁତା ଆରମ୍ଭରୁ ମାଧବରାଓ ଜନତା ଦଳ ଏବଂ ମା'ଙ୍କ ସହ ରାଜନୈତିକ ସମ୍ପର୍କ ଛିନ୍ନ କରି କଂଗ୍ରେସରେ ସାମିଲ ହୋଇଥିଲେ । ୧୯୯୬ରେ ସେ କଂଗ୍ରେସ ସହ ବିରୋଧ କରିଥିଲେ ମଧ୍ୟ ପୁଣି ଥରେ ଫେରିଆସିଥିଲେ ଏହି ଦଳକୁ । ୨୦୦୧ରେ ଦୁର୍ଘଟଣାରେ ତାଙ୍କର ମୃତୁ୍ୟ ହୋଇଥିଲା । ୧୯୮୪ରେ ଅଟଳ ବିହାରୀ ବାଜପେୟୀଙ୍କୁ ଗୋଆଲିୟରରୁ ହରାଇ ମାଧବରାଓ ଜିତିବା ଭାରତୀୟ ରାଜନୀତିରେ ତାଙ୍କ ଗୁରୁତ୍ୱକୁ ଆହୁରି ମଜବୁତ କରିଥିଲା ।\n୩. ବସୁନ୍ଧରା ରାଜେଙ୍କ କାହାଣୀଃ\nରାଜମାତାଙ୍କ ୪ର୍ଥ ସନ୍ତାନ ତଥା ମାଧବରାଓଙ୍କ ଠାରୁ ୮ ବର୍ଷ ସାନ ବସୁନ୍ଧରା ମା'ଙ୍କୁ ସାଥ୍ ଦେଇ ଭାଜପାରେ ସାମିଲ ହୋଇଥିଲେ ଏବଂ ୧୯୮୪ରେ ଭିନ୍ଦରୁ ଲଢିଥିଲେ ପ୍ରଥମ ନିର୍ବାଚନ । ଇନ୍ଦିରା ଗାନ୍ଧୀଙ୍କ ହତ୍ୟା ପରେ ମାହୋଲ ବଦଳିଥିବାରୁ ସେ ହାରିଯାଇଥିଲେ । ଏହାପରେ ବସୁନ୍ଧରା ନିଜ ଶଶୂର ଘର ରାଜସ୍ଥାନ ଅଭିମୁଖେ ଯାତ୍ରା କରି ସେଠାରେ ଆରମ୍ଭ କରିଥିଲେ ନିଜ ରାଜନୈତିକ କ୍ୟାରିୟର । ବସୁନ୍ଧରା ସିନ୍ଧିଆ ପରିବାରର ଏକମାତ୍ର ସଦସ୍ୟ ଯିଏ ୫ ଥର ବିଧାନସଭା ଏବଂ ୫ଥର ଲୋକସଭା ନିର୍ବାଚନ ଜିତିଛନ୍ତି । କୁହାଯାଏ ଯେ, ବସୁନ୍ଧରା ନିଜ ପୁତୁରା ଜ୍ୟୋତିରାଦିତ୍ୟଙ୍କୁ ଅଧିକ ଭଲ ପାଅନ୍ତି ଏବଂ ସେମାନଙ୍କ ମଧ୍ୟରେ ସମ୍ପର୍କ ନିବିଡ ।\n୪.ଯଶୋଧରା ରାଜେଙ୍କ କାହାଣୀଃ\nସିନ୍ଧିଆ ପରିବାରର ସବୁଠୁ କମ୍ ରାଜନୈତିକ ସଫଳତା ଯାଏ ସଭା ସାନଝିଅ ଯଶୋଧରାଙ୍କୁ । ଅତି ଶାନ୍ତ ଥିବା ଯଶୋଧରା ବସୁନ୍ଧରାଙ୍କ ଠାରୁ ଏକବର୍ଷ ସାନ । ଗୋଟିଏ ଦଳରେ ଥିଲେ ମଧ୍ୟ ଉଭୟଙ୍କ ରାଜନୈତିକ କ୍ୟାରିୟର ଥିଲା ଭିନ୍ନ । ଯଶୋଧରା ଶିବପୁରୀରୁ ୧୯୯୮ଏବଂ ୨୦୦୩ ରେ ନିର୍ବାଚନ ଲଢି ବିଧାନସଭା ଯାଇଛନ୍ତି । ଶିବରାଜ ସରକାରରେ ସେ ମଧ୍ୟ ମନ୍ତ୍ରିପଦ ସମ୍ଭାଳିଛନ୍ତି ।\nଜାନୁଆରୀ ୧, ୧୯୭୧ରେ ଜନ୍ମିତ ମାଧବରାଓଙ୍କ ପୁଅ ଜ୍ୟେତିରାଦିତ୍ୟ ଖାଲି ଯେ, ଅଚଳାଚଳ ସମ୍ପତ୍ତିର ଅଧିକାରୀ ଥିଲେ ତାହା ନୁହେଁ ବରଂ ଉତ୍ତରାଧିକାରୀ ସୂତ୍ରରୁ ମଧ୍ୟ ପାଇଥିଲେ ରାଜନୈତିକ ଭୂମିକା । ୨୦୦୧ରେ ମେନପୁରୀରେ ଏକ ବିମାନ ଦୁର୍ଘଟଣାରେ ବାପାଙ୍କ ମୃତୁ୍ୟ ତାଙ୍କୁ ରାଜନୀତିକୁ ଟାଣିଆଣିଥିଲା । ୨୦୦୨ରେ ସେ ନିଜ କ୍ୟାରିୟର ବାପାଙ୍କ ପସନ୍ଦର ଦଳରୁ ଆଗକୁ ନେଇଥିଲେ ।\nକଂଗ୍ରେସ ଟିକେଟରେ ୨୦୦୨ରୁ ୨୦୧୪ ପର୍ଯ୍ୟନ୍ତ ଲଗାତାର ୪ ଥର ଲୋକସଭା ନିର୍ବାଚନ ଜିତିଥିଲେ । ୨୦୧୯ରେ ଗୁନାର ନିଜ ପରିବାରିକ ଆସନରୁ ହାରିଯାଇଥିଲେ ଯେ, । ଏହାପରେ କଂଗ୍ରେସରେ ନିଜର ଭୂମିକା ନେଇ ଲଢେଇ ଜାରି ରଖିଥିବା ଜ୍ୟୋତିରାଦିତ୍ୟ ନିଜର ଗୁରୁତ୍ୱ ହ୍ରାସ ପାଉଥିବା ଅନୁଭବ କରି ଇସ୍ତଫା ଦେଇଛନ୍ତି ଦଳରୁ ।
